# Accise

### Fra Wikipedia, den frie encyklopædi

Du har nye beskeder (forskel fra næstsidste redigering).
Accisebod i Kalundborg

Ved siden af toldafgifterne af de udenlandske varer findes allerede i den tidlige middelalder enkelte indenrigske forbrugsafgifter. Disse afgifter, "cisen" eller med senere tillægsafgifter accisen, hvilede fortrinsvis på levnedsmidler som øl og vin, men omfattede senere også andre varer og blev efterhånden i Tyskland, Holland samt navnlig i England (som excise duties) vigtige statsindtægter.

Til Danmark kom accise henimod middelalderens slutning. I den ældre fiskale danske lovgivning sammenblandes accise dog jævnligt med toldafgiften af udenlandske varer. Dette gælder således Christian 2.s verdslige lov, der opfører afgifterne af fremmed vin og øl på "Taflen at zise efter". Den væsentligste genstand for accise herhjemme var foruden vinene særlig tysk øl som pryssing, momme, Rostocker-, Wismar-, Lübecker- og Hamborgerøl, hoveddrikkene i 1400- og 1500-tallet. Allerede 1466 havde Christian 1. hansestædernes forbitrelse lagt en "cise" på fire skilling – omtrent en fjerdedel af prisen – på hver tønde tysk øl, og i hans handelsforordning af 1475 sattes afgiften til en lod sølv per læst eller 1¼ skilling per tønde. Afgiften var ved begyndelsen af 1500-tallet fire hvid per tønde, men forhøjedes under Christian 3. til otte skilling. Under Den Nordiske Syvårskrig blev afgiften yderligere forhøjet.

Som regel indgik afgifterne i kongens kasse, men undtagelsesvis blev accise overdraget til enkelte købstæder, således København og Halmstad 1551, Varberg 1552 og Malmø 1589, for at byerne da selv kunne sørge for deres befæstning og sikkerhed. Afgifterne opkrævedes af en cisemester, der, bortset fra Helsingør, som oftest tillige oppebar tolden. Også under Christian 4. lagdes der gentagne gange accise på vin og øl. Regler om den regnskabsmæssige ordning indeholdes i ordning af 1632.

I København blev der ifølge privilegierne af 1661 erlagt en tillægsafgift af ind- og udgående skibe samt varer. De nærmere bestemmelser om fordelingen af denne såkaldte acciseafgift mellem magistraten, havnen, staden og fattigvæsenet blev truffet ved forskellige reskripter og forordninger i 1600- og 1700-tallet, jf. således reskript 8. februar 1707 til Københavns magistrat. Denne ordning opretholdtes ved toldrullerne af 1762 og 1768. Magistratens andel blev 1771 tillagt statskassen. Efter toldforordningen 1. februar 1797 havde sammendraget statskassens andel i accisen med de øvrige da foreskrevne told- og konsumtionsafgifter, deltes den bevarede kommunale accise mellem staden og havnevæsenet indtil 1. april 1864, da hele afgiften tilfaldt havnevæsenet. Efter lov af 31. marts 1864 skulle afgiften kun have været erlagt endnu i 10 år, men ved lov 31. marts 1874 forlængedes fristen i fem år, og sluttelig fastsattes det ved lov 29. marts 1879, at den til Københavns havnekasse hidtil erlagte acciseafgift kunne opkræves indtil 31. marts 1882.

For de danske og norske købstæders vedkommende blev accisen efter 1660 ved forskellige kongelige bevillinger og reskripter henlagt til købstæderne, og denne ordning fastholdtes i de senere toldforordninger. Således var efter Christian 5.s toldrulle af 1691 accise en kommunal afgift, der tilfaldt søkøbstæderne i Danmark og Norge og skulle anvendes til lønninger for magistraterne, udgifterne ved fattigvæsenet og vedligeholdelsen af havne og broer. Afgiften hvilede på de ad søvejen ind- og udførte toldpligtige varer, på varer, der førtes mellem de to riger, men derimod ikke på den indenrigske vareførsel. Udførligere bestemmelser om accise blev givet ved toldrullerne af 1762 og 1768, der fastsatte accise til ½ % for alle "ubenævnte" varer.

Fra 1793 blev accise overalt uden for København oppebåret for kongelig regning gennem toldvæsenet mod godtgørelse til de enkelte købstæder. Disse godtgørelser afløstes senere mod vederlag én gang for alle til byerne.

Denne artikel stammer hovedsagelig fra Salmonsens Konversationsleksikon 2. udgave (1915–1930). Du kan hjælpe Wikipedia ved at ajourføre sproget og indholdet af denne artikel.

Hentet fra "http://da.wikipedia.org../../../a/c/c/Accise.html"

Kategorier: Salmonsens | Skatter

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg

##### Andre sprog

- Deutsch
- English
- Français
- Italiano